52. schôdza NR SR - 13.deň - A. dopoludnia
Dátum: 2026-06-12
Poslanec: Kolíková, Mária 
Druh vystúpenia: Vystúpenie v rozprave

Ďakujem vám pekne za slovo, pán predsedajúci. Vážené dámy poslankyne, vážení páni poslanci. Naozaj ma veľmi udivuje, že takýto poslanecký návrh zákona tu je predmetom rokovania v čase, kedy úplne iné problémy rieši Slovensko, úplne iné problémy. A ja musím pripomenúť, k čomu sa nakoniec zaviazali poslanci vládnej koalície, slúžiť ľuďom. To je súčasťou základného sľubu poslanca, slúžiť ľuďom, slúžiť občanom Slovenskej republiky. A mňa by naozaj zaujímalo, že ako si predstavuje vládna koalícia naplnenie tohto sľubu v tomto návrhu zákona. A iba malá skratka k programovému vyhláseniu vlády. Späť v programovom vyhlásení vlády sa vláda zaviazala, že rozšíri korešpondenčnú voľbu, ktorú máme v parlamente, na voľby prezidentské. To znamená, nerešpektuje ani svoje vlastné záväzky. Ja som si dala tú námahu a pozrela som si dôvodovú správu k tomuto poslaneckému návrhu zákona, ktorý ma po prvé udivuje, že to nie je normálny vládny návrh. Pretože naozaj, uvažovať nad tým, že voľba zo zahraničia sa zásadne zmení a nebude už na základe korešpondenčnej voľby, ktorá je teda oveľa jednoduchšia, samozrejme na administráciu, ale má sa riešiť cez zastupiteľské úrady, no tak by sa očakávalo, že to bude normálny vládny návrh, ktorý pôjde normálnym medzirezortným pripomienkovým konaním. My sa dozvieme aj to, ako takáto voľba bude prebiehať. Ako bude zabezpečená vlastne tá voľba zo zahraničia? Koľko zastupiteľských úradov máme? Na koľkých to bude realizované? Či sa rozšíri okruh takýchto zastupiteľských úradov a pri čom sa dozvieme, prečo vlastne sa mení záväzok, ktorý urobila vláda v programovom vyhlásení vlády, aké naozaj dôvody ju k tomu viedli. To by takto asi malo byť, ja predpokladám. Osobitne, ak sa dozvedáme aj k doložky vplyvov, že tento dopad tu bude 400 000, o dva roky neskôr 700 000, teda ja si myslím, že v státisícoch pomerne veľký dopad na rozpočet, aby sme v čase konsolidácie verejných financií, kedy ľudia nevedia platiť svoje účty, kedy zaviedla táto vláda transakčnú daň, zvýšila odvody, zvyšuje dane, jednoducho by naozaj k tomu mala byť nejaká dôslednejšia úvaha, ktorá pôjde k zavedeniu takéhoto nového pravidla. Takže je to v rozpore s tým, k čomu sa prisľúbila vláda. A ja si dovolím pripomenúť motto, ku ktorému sa zaviazala vláda. Lepšie, pokojnejšie, bezpečnejšie. Tak ja by som naozaj rada rozumela, v čom je toto lepšie. Lebo teda dostupnejšie pre ľudí to nebude. To určite nie. Určite je pre nich dostupnejšie, aby volili zo zahraničia korešpondenčne. Veď nie asi náhodou v Českej republike rozšírili túto voľbu s argumentáciou, že chcú ľuďom umožniť ľahšie sa zúčastniť na voľbách zo zahraničia. Bude to pre nich dostupnejšie. Nebudú musieť cestovať na príslušné zastupiteľské úrady. Chcú im to uľahčiť a chcú umožniť čo najväčšiemu počtu občanov Českej republiky, aby sa takýchto volieb zúčastnili. Keď si pozrieme štatistiku, naozaj Česká republika nám jasne ukazuje, že je to pravda. V parlamentných voľbách v roku 2021 sa zúčastnilo volieb niečo vyše 10 000. V parlamentných voľbách, keď už bola korešpondenčná voľba, korešpondenčnej voľby sa zúčastnilo 80 000 voličov zo zahraničia v Českej republike. Nárast o 80 000 voličov. Súčasne Česká republika umožnila aj voľbu na zastupiteľských úradoch, ktorej sa zúčastnilo vyše 20 000 voličov. To znamená, v skratke môžeme povedať, áno, mohla tu byť aj nejaká mobilizačná kampaň, ale prinajmenšom nárast je o 80 000 voličov zo zahraničia. Takže je úplne jednoznačné, že tento návrh poslancov vládnej koalície nie je o tom, aby sa ľuďom uľahčila voľba zo zahraničia, nie. Ide o to, aby sa im sťažila. A nedá sa to naozaj chápať inak, lebo ani keď si porovnávame vlastne tú voľbu so susednými krajinami, naozaj v Maďarsku, zastupiteľské úrady, ale je tu možnosť aj voľby poštou. Rakúsko rovnako to umožňuje. Nemecko – korešpondenčná voľba. A teraz poďme sa pozrieť na nejaké iné porovnanie, pretože ak ľuďom zúžime priestor na voľbu zo zahraničia iba, iba cez zastupiteľské úrady, no tak by sme predpokladali, že tých úradov máme naozaj veľa. Tak len také porovnanie s tým Nemeckom, ktoré má stále korešpondenčnú voľbu, má vyše 200 zastupiteľských úradov. Viete, koľko má Slovenská republika? Oficiálne, ktoré komunikuje na svojej stránke, niečo vyše 90. A to počítam všetky veľvyslanectvá, a to som v tom teda veľmi láskavá, lebo skutočne vlastne počítam akékoľvek diplomatické miesta v zahraničí, aj namiesto týchto veľvyslanectiev. Poľsko, je pravda, že má len voľbu na zastupiteľských úradoch. Ale viete, koľko má zastupiteľských úradov? 240. To znamená, Poliaci, áno, majú voľbu zo zahraničia iba na zastupiteľských úradoch, ale majú ich 240. Slovensko pri veľmi láskavom prístupe 90. A pritom Nemecko ich má tiež vyše 200, ale rovnako zachováva korešpondenčnú voľbu a keď si pozrieme na argumentáciu aj na debatu, ktorá je v ich spoločnosti. No, ak je tu nejaká hrozba v súvislosti s voľbami, tak to sú hybridné hrozby, ale ak sa bavíme o nejakých manipuláciách, tak tie naozaj neprevýšia nijakým spôsobom ten benefit, ktorý majú občania Nemecka. Ja som tu počula v pléne z vládnej koalície poslancov, ktorí sa prihlásili, že musíme zamedziť tým podvodom a manipuláciám. No, ja som sa snažila naozaj nájsť v dôvodovej správe k tomu aspoň zmienku, ale nie je tam zmienka žiadna. Naozaj žiadna. Argumentácia vládnych poslancov k tomu, prečo zabezpečujú voľbu zo zahraničia už iným novým spôsobom, sa, musím povedať, zužuje na odôvodnenie spôsobom, je to dlhoročná požiadavka voličov. Tak ja sa musím priznať, že by som rada vedela, kde nastal tento kotrmelec, že pri programovom vyhlásení vlády vláda prišla k záveru, že je na mieste rozšíriť voľbu poštou zo zahraničia, korešpondenčnú, z parlamentných volieb aj na prezidentské voľby. Jednoducho vláda, vaša vláda Roberta Fica, chcela umožniť naozaj občanom, ktorí sú v zahraničí, aby sa zúčastnili nielen parlamentných volieb zo zahraničia, ale aj prezidentských volieb. K tomu ste sa zaviazali v programovom vyhlásení vlády a zrazu kotrmelec. Zrazu prídu vládni poslanci s návrhom, že tu je nejaká dlhoročná požiadavka voličov na voľbu zo zahraničia osobne na zastupiteľských úradoch. Tak ja by som rada videla naozaj, kde k tomu vládni poslanci prišli, lebo teda, keď tvorili programové vyhlásenie vlády, tak vláda k tomu neprišla. A teda na základe programového vyhlásenia vlády nakoniec dostala aj táto vláda dôveru. Tak ja sa pýtam, kde sa stratil tento záväzok, ku ktorému sa zaviazala vláda Slovenskej republiky. Ale tu sa naozaj zjavne stáva, že aj programové vyhlásenie vlády je zdrap papiera. Že to, k čomu sa zaviazala táto vláda, tak jednoducho neplatí. Tak ja by som očakávala nejaké riadne odôvodnenie, ak má sa zásadne sťažiť voľba zo zahraničia občanom, vláda sa zaviazala naopak, že ju chce uľahčiť, že na základe všetkých dát je jasné, že sa to naozaj voličom zo zahraničia iba a iba sťaží. A potom si môžeme naozaj vystačiť iba jedným. A to je vyhlásenie poslanca Michalka, že tým dôvodom je sťažiť voľbu zo zahraničia, pretože výsledok týchto volieb nie je v prospech vládnej koalície. No ale toto ide naozaj proti záujmom občanov Slovenskej republiky. A nijako, nijako sa nedá povedať, že by to korešpondovalo s tým, k čomu sa táto vláda zaviazala. Pretože naozaj zase je to návrh zákona, ktorý nie je pre ľudí. Ale, že naozaj nie je pre ľudí. Tu ľudia nevedia zaplatiť účty. Tu ľudia rozmýšľajú, ktorí majú rodiny a deti, na aké krúžky ešte môže chodiť ich dieťa. Pretože nedokážu platiť mesačné účty. Tu sa ľudia rozhodujú, či môžu ísť na denné menu do reštaurácie. Pretože mnoho rodín si to už nevie dovoliť. Začali doma variť. Áno, asi by sme to nemali takto zľahčovať, ale asi by sme sa nemali uspokojiť s tým, čo nám odkázal minister Kamenický, že máme doma variť džemy. Ako to je naozaj výsmech. Od ľudí vybrať peniaze. A potom vidieť, ako tie verejné výdavky rastú, ako sa míňajú na kukurici v miliónoch, ako sa nevedia postaviť pilóny na nemocnici v Prešove, ako sa tu rozkrádajú peniaze na tendroch, na nejaké kávové zrná na ministerstve vnútra, ako sa tu nakupujú sacherové tortičky vo vládnych lietadlách, ako toto je proste nevysvetliteľné pre ľudí. Tak aspoň v parlamente, hádam, by sme mohli dať zadosť sľubom tejto vlády, prerokovať tu návrhy zákonov, ktoré sú v prospech ľudí, lebo toto nie je v prospech ľudí. A som rada, že tu prichádzate, pán poslanec Michelko, lebo prišlo na slove vaše slová, ako som povedala, že jediným dôvodom tohto poslaneckého návrhu zákona vládnej koalície je naozaj len to, aby ste sa udržali pri moci. A je to hanba. Je to naozaj hanba a je to hanba, že vy to takto naozaj veľmi voľne poviete a že to jednoducho doznáte, že vám nejde o nič iné, iba sa udržať pri moci. Naozaj, ako to je tak úbohé. Prerokovať tu návrhy zákonov, ktorých zmyslom je len udržať sa pri moci. Len udržať sa pri moci. Toto naozaj nie je v záujme občanov Slovenskej republiky. To určite nie je to, k čomu ste sa zaviazali, že budete slúžiť. Určite to nie je v záujme občanov Slovenskej republiky. A ja musím pripomenúť, že jednoducho tie klamstvá, ktorými tu klame vládna koalícia, tie tu počúvame každý deň. Tie tu počúvame každý deň. Mňa naozaj pobavilo, keď som počula, že tu sa odôvodňuje tento návrh zákona, ktorým ideme sťažiť voľbu zo zahraničia, kajúcnikmi. Že tu sa objaví nejaký kajúcnik a on si niečo navymýšľa a pomaly, ja som, musím sa priznať, nepochopila naozaj tú logickú súvislosť s voľbou zo zahraničia a s týmto vládnym návrhom zákona, ale od jedného z vládnych poslancov som si vypočula, že to súvisí s kajúcnikmi a to sa tu všetko zneužívalo a preto musíme aj sťažiť túto voľbu zo zahraničia. Nepochopila som naozaj tejto logickej smyčke, ale keďže tu bolo vypovedané kajúcnici, tak ja si myslím, že treba k tomu povedať zopár slov. Áno, je pravdou, že vláda absolútne zneužíva svoju moc. Vymýšľa si tu príbehy o manipulácii trestných konaní, tak ako si vymýšľa príbehy o tom, že sú manipulované voľby zo zahraničia. Pretože keby také niečo bolo, tak by to naozaj povedala aj v dôvodovej správe, hádam. Že hádam by sa objavila aspoň zmienka o tom, ale jednoducho je to výmysel. Vládna koalícia tu klame ľudí, pretože zjavne nevie priniesť nič alebo nechce priniesť nič, čo by tu bolo v prospech ľudí. A aj posledný návrh zákona, ktorý sme tu prerokovali včera. A súvisel práve s ===== Hádam, že hádam by sa objavila aspoň zmienka o tom, ale jednoducho je to výmysel. Vládna koalícia tu klame ľudí, pretože zjavne nevie priniesť nič alebo nechce priniesť nič, čo by tu bolo v prospech ľudí. A aj posledný návrh zákona, ktorý sme tu prerokovali včera, a súvisel práve s riešením právnej úpravy pre kajúcnikov. Jednoznačne iba jediná vec, o jednu vec tu ide, a to ovplyvniť kauzu Očistec. Tomu sa tu ako venujeme my dni v parlamente. Áno? O tom sú tu rokovania v parlamente, aby sme im tu my tu pomohli obžalovanému Tiborovi Gašparovi v kauze Očistec a tento návrh zákona ide ďalej presne, presne týmto smerom. Len ide o to, aby ste sa udržali pri moci. Pretože pre ľudí vôbec nič neprináša. Je úplne jednoznačné, že takáto právna úprava sťaží ľuďom zo zahraničia voľbu. Je to úplne jednoznačné. Nemáme k tomu zastupiteľské úrady. Ľudia nebudú môcť zo zahraničia voliť. Tak je to úplne jasné. Takže jediný cieľ je len sa udržať pri moci. A ľuďom zase nič. A toto je, toto je skutočne hanebné. My na to musíme upozorňovať, pretože nám to ľahostajné nie je. Lebo my vieme, čo by sme tu mali prerokovávať. My by sme tu mali teraz riešiť tie zákony na prorastové opatrenia. To by sme tu mali riešiť. My by sme tu mali riešiť zákony, ktoré skutočne budú bojom proti korupcii. To by sme tu mali riešiť. Ako sa ľudia najedia zo sťaženia voľby zo zahraničia? To by ma naozaj zaujímalo, ako ľuďom toto zlepší život? Ako budú mať život pokojnejší, ako budú mať život bezpečnejší, tak ako ste sľubovali v programovom vyhlásení vlády. Vy ste sľubovali pokojnejší život. No, ak niekto bude sa chcieť zúčastniť volieb zo zahraničia a nebude môcť už voliť korešpondenčne, tak neviem, o čo to bude pokojnejšie, že budem musieť riešiť, kde je najbližší zastupiteľský úrad. O čo to bude bezpečnejšie, tiež neviem, že budem musieť riešiť, ako sa dostane osobitne v krajinách, kde žiadny zastupiteľský úrad nie je, na miesto, z ktorého môže realizovať takú voľbu. Naozaj neviem, ani v čom to bude lepšie, ani v čom to bude bezpečnejšie, ani v čom to bude pokojnejšie. Nie je to ani lepšie, ani pokojnejšie, ani bezpečnejšie. Týmto návrhom zákona iba jasne dokazujete, že všetko, čo ste nasľubovali ľuďom, nasľubovali, sú proste výmysly. Programové vyhlásenie vlády je pre vás zdrapom papiera. To, že ústava sa stala zdrapom papiera, na to sme si tu už zvykli. Odvolávanie členov vlády, tak ako ste k tomu pristúpili, je absolútny výsmech všetkému, k čomu ste sa zaviazali v ústave. Ale to, že robíte zdrapa papiera aj zo svojho vlastného programového vyhlásenia vlády, a že to, čo ste ľuďom sľúbili a čo ste tam prehlásili, že idete zjednodušiť, tak idete nakoniec sťažiť. To už je naozaj neuveriteľné. Že neviete dať zadosť ani svojim vlastným slovám, na základe ktorých vláda získala dôveru. Ako to je naozaj neuveriteľné. A že dokážete sem prísť a potom si tu vytvárať nové príbehy a výmysly, aby ste jednoducho iba obhájili, že sa chcete udržať pri moci. Pretože nedá sa obhájiť tento návrh zákona. Bude to pre ľudí drahšie, v čase, keď oni nevedia si sami zaplatiť svoje vlastné účty, bude to pre nich zložitejšie a určite to nebude pokojnejšie ani bezpečnejšie. Ale to sme už si už všimli, že je vám to úplne jedno. A ja to musím pripomenúť. Pri hanebnej novele trestných kódexov sme vás jasne upozorňovali, čo to spôsobí. Nárast krádeží, čo sa stalo? Nárast drobnej krádeže. Osobitne tí, ktorí máte verejné funkcie v obciach a v mestách, veľmi dobre viete, čo sa stalo. Je to ten nárast drobných krádeží vo všetkých obchodoch bol naprieč celou Slovenskou republikou. Organizované krádeže, ktoré sme tu doteraz nemali. Kvôli hanebnej novele trestných kódexov. Na to, aby ste pomohli svojim vlastným ľuďom. A presne tak je to aj s týmto návrhom zákona. Ide to proti vašim sľubom. Je to jasným dôkazom ďalším, že vám jednoducho na ľuďoch absolútne, ale že absolútne nezáleží. Pretože tento zákon nie je len o tom, ako sa udržať pri moci. A keď je to sťažením, aby sa ľudia nemohli zúčastniť volieb, tak urobíte aj to. A je vám úplne jedno, že ste ľuďom sľubovali niečo úplne iné? A že ste to dali jednoducho aj do programového vyhlásenia vlády. Pretože toto, čo tu, čo tu teraz sa snažíte presadiť, je toho presným opakom. A ja len verím tomu, že toto ľudia vidia. Že toto ľudia vidia. Že to, čo robíte, im nezlepšuje život, ale sťažuje im to život. Ľudia naozaj nevedia zaplatiť svoje vlastné účty. Zjavne je vám to úplne jedno. Pretože ja nevidím žiadne opatrenie, ktorým by ste ich život chceli zlepšiť. Tento návrh zákona im to aj finančne sťaží, kto by sa chcel zúčastniť na voľbách. Pretože nie pre každého to môže byť naozaj fyzicky aj finančne dostupné sa dostať na zastupiteľský úrad, teda ktorých máme zúfalo málo, ak ich porovnáme s tým Poľskom, kde takáto voľba je možná len na zastupiteľských úradoch, takže tento návrh zákona jednoznačne ide proti ľuďom. A ste ich jednoducho jasne oklamali. Ľudia z toho zase nič nebudú mať a za toto beriete plat od ľudí. To je naozaj hanebné. Je to hanba. Ďakujem pekne.